(Návrh)

Zákon

z ... 2012,

ktorým sa mení a dopĺňa zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov a o zmene zákona č. 8/2008 Z. z. o poisťovníctve a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone: 

Čl. I

Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení zákona č. 539/2005 Z. z., zákona č. 326/2007 Z. z., zákona č. 85/2008 Z. z., zákona č. 384/2008 Z. z., zákona č. 48/2011 Z. z. a zákona č. 388/2011 Z. z. sa mení a dopĺňa takto:

1.	V § 2a odsek 3 sa za slovo „znevýhodňujú“ vkladajú slová „alebo by mohli znevýhodňovať“.

2.	V § 8 sa vypúšťa odsek 8. 

Doterajší odsek 9 sa označuje ako odsek 8.

3.	V§ 8a odsek 1 znie:
„(1) Diskriminácia nie je prijatie dočasných vyrovnávacích opatrení orgánmi verejnej správy11d), alebo inými právnickými osobami11e) smerujúcich k odstráneniu znevýhodnení vyplývajúcich z dôvodov rasového alebo etnického pôvodu, príslušnosti k národnostnej menšine alebo etnickej skupine, rodu alebo pohlavia, veku alebo zdravotného postihnutia, ktorých cieľom je zabezpečiť rovnosť príležitostí v praxi. Takýmito dočasnými vyrovnávacími opatreniami sú najmä opatrenia 
a)	zamerané na odstránenie sociálneho alebo ekonomického znevýhodnenia, ktorými sú nadmerne postihnutí príslušníci znevýhodnených skupín,
b)	spočívajúce v podporovaní záujmu príslušníkov znevýhodnených skupín o zamestnanie, vzdelávanie, kultúru, zdravotnú starostlivosť a služby,
c)	smerujúce k vytváraniu rovnosti v prístupe k zamestnaniu, vzdelávaniu, zdravotnej starostlivosti a bývaniu, a to najmä prostredníctvom cielených prípravných programov pre príslušníkov znevýhodnených skupín alebo prostredníctvom šírenia informácií o týchto programoch alebo o možnostiach uchádzať sa o pracovné miesta alebo miesta v systéme vzdelávania.“.

4.	Za § 13 sa vkladá § 13a, ktorý vrátane nadpisu znie:

„§ 13a
Prechodné ustanovenie k úpravám účinným od 21. decembra 2012

Diskrimináciou nie je použitie rozdielov pri stanovení výšky poistného a výpočtu poistného plnenia podľa § 8 ods. 8 v znení účinnom do 21. decembra 2012 v poistných zmluvách platných k 21. decembru 2012.

Poznámky pod čiarou k odkazom 11b) a 11c) sa vypúšťajú.
Poznámky pod čiarou k odkazom 11d) a 11e) znejú: 
„11d) Napríklad zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, zákon č. 515/2003 Z. z. o krajských úradoch a obvodných úradoch a o zmene a doplnení niektorých zákonov v znení neskorších predpisov, zákon č. 369/1990 Zb. o obecnom zriadení v znení neskorších predpisov. 
11e) Napríklad zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, zákon č. 513/1991 Zb. Obchodný zákonník v znení neskorších predpisov.“
Doterajší odkaz 11e) sa označuje ako odkaz 11f).

Čl. II

Zákon č. 8/2008 Z. z. o poisťovníctve a o zmene a doplnení niektorých zákonov v znení zákona č. 270/2008 Z. z., zákona č. 552/2008 Z. z., zákona č. 186/2009 Z. z., zákona č. 276/2009 Z. z., zákona č. 129/2010 Z. z., zákona č. 130/2011 Z. z., zákona č. 332/2011 Z. z. a zákona č. 520/2011 Z. z. sa mení takto:

1. V § 35 sa vypúšťajú odseky 3 až 5. 

Doterajší odsek 6 sa označuje ako odsek 3. 

2. V Prílohe č. 2 sa vypúšťa bod 14.

Čl. III

Tento zákon nadobúda účinnosť 21. decembra 2012.